Willemse op ’n vliegtuig na JapanDamian Willemse – ernstig beseer (Foto @twitter Junior Springboks) Die veelsydige Damian Willemse sal hom binnekort by die Springbokke in Japan aansluit, waar hy die beseerde Jesse Kriel in die Bokke se Wêreldbekergroep sal vervang. Kriel het in die All Blacks-kragmeting sy dyspier beseer en nie voldoende van dié besering herstel om vir die oorblywende groepwedstryde in aanmerking te kom nie. Die 21-jarige Willemse was die afgelope ruk ’n leenspeler vir Saracens in Engeland en sal hom Donderdag by die Springbokke aansluit. Hy het vyf wedstryde vir die span in 2018 gespeel. “Damian sou baie meer by die span betrokke gewees het as dit nie vir sy ontydige besering was nie. Hy is gewoond aan ons strukture en dit is glad nie vir hom ’n probleem om in te skakel nie,” het Rassie Erasmus (afrigter) gesê. Volgens Erasmus beteken Willemse se veelsydigheid dat hy so te sê in enige agterlynposisie kan uitdraf, terwyl ander senters in die groep Kriel se buitesenterverpligtinge kan behartig. “Ek voel egter jammer vir Jesse. Hy was deel van die 23-tal in bykans elke wedstryd sedert ek deel van die opset geword het en hy is ’n sleutelspeler.”